Folketing
2001-01-09

Først til hr. Jens Kirk: Ja, men det er da rigtigt, og det er da egentlig også derfor, jeg sagde, som jeg sagde, for man kan spørge: Hvor mange kontrolresultater? Det er derfor, man faktisk bliver afhængig af pressen i det her, for jeg tror ikke, at der vil sidde masser af interesserede forbrugere, i hvert fald ikke i starten, og kigge på de dér hjemmesider med alle kontrolresultaterne. Men jeg tror, at et vågent øje på de sider med de mange kontrolresultater, både gode og dårlige, vil medvirke til at skabe den opmærksomhed om det her, som jeg tror er vigtig for det. Og til fru Annie Lunde Hansen: Jamen der er jo mange ting, der går hurtigt i vores tid, og hvis man hurtigt offentliggør, at den bestemte bager eller det bestemte sted eller den bestemte forretning har snavsede varer, vil folk holde sig væk. Og så er det rigtigt, at man godt kan være blevet syg af den kolibakterie, der var i det flødeskum. Men måske gør bageren det ikke mere, og det er det, der er hele pointen.